ተቋሙ በስጋና ወተት ምርት ገበያ የተሻለ ዉጤት ለማስመዝገብ ማቀዱን ገለፀ
የኢትዮጵያ ስጋና ወተት ኢንዱስትሪ ልማት ተቋም ባለፈዉ አመት በዘርፉ ለታዩ ተግዳሮቶች ተጨባጭ መፍትሄዎችን በማስቀመጥ የተሻለ ዉጤት ለማስመዝገብ ማቀዱን አመለከተ፡፡በተቋሙ የገበያ ልማት ዳይሬክቶሬት ቡድን መሪ አቶ መኮንን ጋሹ የ2009 ዕቅድ አፈፃፀም ዝቅተኛ የሆነበት ምክንያት ለገበያ የሚቀርቡ እንስሳት መስፈርት አለመሟላት፣ጥራትና በዋጋ ተወዳዳሪ መሆን አለመቻል እንደሆነ አስቀምጠዋል፡፡በ2010 በጀት ዓመት ዕቅዱን ለማሳካት የትራንስፖርት አቅርቦት ማመቻቸት፤ተደጋጋሚ ቀረጥ ማስቀረት፤የኮንትሮባንድ ንግድን መቀነስ፤የማቆያ ቦታን ማመቻቸትና ገበያን ማበረታታት እንደሚያስፈልግ አብራርተዋል፡፡ አክለውም ወደ ስራ የሚገባው አላና ፋብሪካ በቀን 3000 ከብትና 6000 በግና ፍየል ስለሚፈልግ እጥረት እንዳይገጥመው ጥረት ያስፈልጋል ሲሉ አሳስበዋል፡፡በዘርፉ ለተሰማሩ የኢንቨስትመንት ኩባንያዎች በቂ የሆነ የሃይል አቅርቦት አለመኖር አልፎ አልፎ የሚስተዋል ችግር እንደነበር የገለፁት ባለሙያዉ ይህን ችግር ከሚመለከተዉ አካል ጋር በመሆን በዘላቂነት ለመፍታት መታቀዱንም ጠቁመዋል፡፡ችግሮችን በዘላቂነት በሁሉም ደረጃ ለመፍታት ከሁሉም ክልሎችና ከተማ አስተዳደሮች ከመጡ ባለድርሻ አካላት በንዑስ ዘርፉ መልካም አጋጣሚዎችና ተግዳሮቶች ዙሪያ ውይይት መካሄዱም ተመልክቷል፡፡
 በውይይቱም ላይ በንዑስ ዘርፉ ያለውን መልካም አጋጣሚና የኢንዱስትሪ ክላስተር አስፈላጊነት ላይ ያተኮረ ጽሑፍ መቅረቡንና በሀገሪቱ ከ300 በላይ ቄራዎች ያሉ ሲሆን ለበርካታ ዜጎች የስራ ዕድል መፍጠሩ እንደተጠቆመ አብራርተዋል ፡፡አያይዘውም በ13 ቄራዎች ብቻ 467 ወንዶችና ከ80 በላይ ሴቶች የስራ ዕድል እንደተፈጠረላቸው አዉስተዋል፡፡